Met 'n knippie sout : Pitkos vir die fynproewer: 'n Nuwe jaar breek aan...ons 4 de nuwejaar in Sydney
Ons het besluit om hierdie jaar af te sluit deur na die vuurwerke in Sydney hawe te gaan kyk. Die stadsraad het blykbaar $5 miljoen gespandeer om hierdie jaar se vuurwerke onvergeetlik te maak. Ons het dit nog altyd oor die TV bekyk, maar wou hierdie jaar saam met die beraamde 200 000 mense in die stad die skouspel gaan ervaar. Ons het tot by Bydown straat gery, waar on die motor geparkeer het en toe sowat 2.5 km gestap tot by die Cremorne Reserve. Dit was 'n perfekte aand om in die stad te wees, want die lug was heeltemal oopgetrek en mens kon die suiderkruis duidelik in die aandlug sien. 'n bykans 200 grade panorama van die stad se liggies het rondom ons gelê. Dit was asof al die veerbote en seilskepies in die hawe hulself goed wou posisioneer om die beste uitsig van die sowat 5 vuurwerk punte te kry. Oral was families met kinders wat op kampstoele en in klein tentjies gesit en wag het op die ligvertoning. Heelwat seilskepe wat soos krismisbome versier was het op en af deur die hawe geseil.
Ons was saam met vriende en het vir ons piekniekmandjies gepak en lekker gesit en gesels en kuier. Die area waar ons was was 'n "Alcohol free zone" en hopelik was die enigste dronkies wat daar was die' wat reeds op 'n ander plek "opgevul" was. By die Operahuis en hawebrug was daar natuulik 'n "musical" aan die gang, en die vuurwerke sou met musiek gesinchroniseer wees, wat ons ongelukkig nie kon hoor van waar ons sit nie, maar ons het dit op die TV opgeneem. Julle kan daarna kyk by hierdie skakel.